Eit barn er fødd

**Vesle Ala (10 veker) starta livet i ein flyktningleir i Nord-Irak. Heldigvis har ho storesyster Jyan (5). Saman med Kirkens Nødhjelp gjev vår kyrkjelyd reint vatn og psykososial støtte til familiar som har overlevd herjingane til IS.**

Ala vart fødd på helsesenteret i Kabarto, og mamma Nahla hadde ein tøff fødsel. Men alt gjekk bra, og no ligg den ti veker gamle babyjenta og suttar nøgd på smokken i trevugga si. Familien har det bra i leiren, men drøymer om ei betre framtid.

- Alt eg ønskjer for familien min er at me skal sleppe å vere på flukt og leve i tryggleik, seier Nahla.

**Saknar sykkelen**Storesyster Jyan (5) passer godt på vesle Ala. Ho var berre to og eit halvt år den augustdagen for tre år sidan, då IS kom og tok heimen hennar. Den dagen då familien måtte flykte opp på Sinjar-fjellet og ingenting vart det same igjen.

- Eg saknar sykkelen min. Heime hadde eg leikene mine. Eg hadde mange ting. Så kom IS, og me måtte flykte, fortel Jyan.

Då IS angreip jesidiane 3. august 2014, vart rundt 100.000 menneske drivne på desperat flukt i eige land. Jyans familie klarte å flykte opp på Sinjar-fjellet. No er dei blant dei 28.000 jesidiane som har funne tryggleik i flyktningleiren Kabarto i Nord-Irak.

Her har Kirkens Nødhjelp sikra reint vatn og gode sanitærforhold for flyktningane sidan 2014.

**Bygger ei framtid**

IS er no drivne tilbake frå Nord-Irak, men tilbake ligg jesidiane sine heimbyar i grus. For å gje jesidiane moglegheit til å vende tilbake og bygge ein ny framtid i ruinane, trengs det ein stor innsats frå det internasjonale samfunnet.

Det er eit stort behov for vatn, straum, skular og sjukehus. Kirkens Nødhjelp er i gang med å sikre reint drikkevatn i fleire byar, og jobbar også med psykososial støtte til menneska som har overlevd IS´ brutale herjingar.

**La fleire fylle fem!**

I jula feirar me Jesus som vart fødd i ein stall for 2000 år sidan. Vår kyrkjelyd ønskjer også å løfte fram borna som vert fødde i fattigdom eller på flukt frå krig og katastrofe i verda vår i dag. Dei fem første leveåra er dei aller mest sårbare i eit barn sitt liv, og tilgang til reint vatn er særskild avgjerande for at barn skal overleve.

Saman med Kirkens Nødhjelp bidreg vår kyrkjelyd til at fleire barn får ein tryggare start på livet. På julegudstenesta håper me du vil gje ei gåve til dette arbeidet. Hugs å ta med kontantar til kollekten eller vipps til 2426!

Bilettekstar:
*Jente2: Systrene Jyan (5) og Ala (10 veker) bur saman med familien sin i flyktningleiren Kabarto i Nord-Irak.*

*Jyan100: Jyan (5) og resten av familien måtte flykte då IS angreip Sinjar i 2014. I tre år har dette teltet vore heimen deira. F.v. Adam (7), mamma Nahla med Ala (10 veker), Jyan og pappa Naif.*

*Jente100: Å bygge hus er Jyans favorittleik. Ho samlar stein utanfor familiens telt og bygger hus med fleire rom til dukka si.*